
[image: image1.png]


[image: image2.png]



Παρασκευή, 21 Αυγούστου 2026
ΔΕΛΤΙΟ ΤΥΠΟΥ
Μηχανική βλάβη Ε/Γ-Υ/Γ πλοίου στον Πειραιά - Συνέχεια ενημέρωσης αναφορικά με τον εντοπισμό και τη διάσωση 49 αλλοδαπών νότια της Γαύδου – Συνέχεια ενημέρωσης αναφορικά με τον εντοπισμό και τη διάσωση 51 αλλοδαπών στη παραλία «ΓΥΑΛΙΣΚΑΡΙ» - Εντοπισμός και διάσωση 43 αλλοδαπών στην Ιεράπετρα - Εντοπισμός 55 αλλοδαπών στην Ιεράπετρα

Τις μεσημβρινές ώρες σήμερα, ενημερώθηκε η Λιμενική Αρχή της Αίγινας από τον Πλοίαρχο του επιβατηγού-υδροπτέρυγου (Ε/Γ-Υ/Γ) «ΦΛΑΪΝΓΚ ΝΤΟΛΦΙΝ XIX» Ν.Π. 9523, για βλάβη στην αριστερή κύρια μηχανή, ενώ εκτελούσε δρομολόγιο από το λιμάνι της Αίγινας προς το λιμάνι της Σκάλας Αγκιστρίου. Το Ε/Γ-Υ/Γ πλοίο κατέπλευσε με ασφάλεια στο λιμάνι της Σκάλας, όπου αποβίβασε 80 επιβάτες και 6 μέλη πληρώματος. Από το Λιμεναρχείο Αίγινας απαγορεύτηκε ο απόπλους του «ΦΛΑΪΝΓΚ ΝΤΟΛΦΙΝ XIX» μέχρι την αποκατάσταση της βλάβης και την προσκόμιση βεβαιωτικού διατήρησης κλάσης από τον νηογνώμονα που το παρακολουθεί, ενώ οι επιβάτες προωθήθηκαν στους προορισμούς τους με μέριμνα της εταιρείας.
*****


Συνέχεια ενημέρωσης:


Αναφορικά με τον εντοπισμό και τη διάσωση 49 αλλοδαπών, τις πρώτες πρωινές ώρες σήμερα, στη θαλάσσια περιοχή 34 ν.μ. νότια της Γαύδου, συνελήφθη ένας 25χρονος αλλοδαπός (υπήκοος Σουδάν), για παράβαση του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» όπως τροποποιήθηκε και ισχύει και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής, που τους μετέφερε από το Τομπρούκ της Λιβύης στην Ελλάδα έναντι χρηματικής αμοιβής. Προανάκριση διενεργείται από το Κεντρικό Λιμεναρχείο Χανίων.
Συνέχεια ενημέρωσης:


Αναφορικά με τον εντοπισμό και τη διάσωση 51 αλλοδαπών, τις πρωινές ώρες σήμερα, στην παραλία «ΓΥΑΛΙΣΚΑΡΙ» Παλαιόχωρας, συνελήφθη ένας 19χρονος αλλοδαπός (υπήκοος νοτίου Σουδάν), για παράβαση του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» όπως τροποποιήθηκε και ισχύει και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής, που τους μετέφερε από το Τομπρούκ της Λιβύης στην Ελλάδα έναντι χρηματικής αμοιβής. Από το Κεντρικό Λιμεναρχείο Χανίων που διενεργεί την προανάκριση κατασχέθηκε μία συσκευή κινητής τηλεφωνίας.

*****

Τις πρωινές ώρες σήμερα, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στη νήσο Χρυσή. Οι 43 αλλοδαποί (38 άνδρες και 5 γυναίκες), περισυλλέχθηκαν από Περιπολικό σκάφος Λ.Σ.-ΕΛ.ΑΚΤ. (Π.Λ.Σ.) και μεταφέρθηκαν αρχικά στο λιμάνι της Ιεράπετρας και στη συνέχεια σε προσωρινό χώρο φύλαξης. Προανάκριση διενεργείται από το Λιμεναρχείο Ιεράπετρας.


Επίσης:

Τις μεσημβρινές ώρες σήμερα, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στην παραλία «ΒΑΤΟΣ» στην περιοχή Μύρτους Ιεράπετρας. Στελέχη Λ.Σ.-ΕΛ.ΑΚΤ. μετέβησαν στην περιοχή, όπου εντόπισαν 55 αλλοδαπούς (53 άνδρες, 1 γυναίκα και 1 ανήλικος), οι οποίοι στη συνέχεια μεταφέρθηκαν σε προσωρινό χώρο φύλαξης. Προανάκριση διενεργείται από το Λιμεναρχείο Ιεράπετρας.
ΕΛΛΗΝΙΚΗ ΔΗΜΟΚΡΑΤΙΑ


ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ


ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

